google/wiki40b huggingface dataset:
West End (London)

Bakgrunn

Bruken av begrepet «West End» («Vestkanten») begynte tidlig på 1800-tallet for å beskrive fasjonable og rike områder vest for Charing Cross. West End dekker mye av boroughene Westminster og Camden.
Definisjonen av området er fleksibel, avhengig av konteksten det brukes i. Enkelte ganger menes det historiske West End, som omfatter en stor del av det sentrale London vest for City, med Park Lane og Hyde Park som en naturlig avgrensning vestover. Andre ganger mener man mer spesifikt teaterområdet rundt Leicester Square og Covent Garden eller handleområdet rundt Oxford Street, Regent Street og Bond Street. Som en forlengelse av sistnevnte definisjon omtales handlegatene i Knightsbridge, som geografisk sett ikke tilhører West End, ofte som West End Shopping, ettersom de tilbyr eksklusive butikker av den type man finner i det egentlige West End.
Stanislav Gusev

Stanislav Borisovitsj Gusev var en russisk agent som under dekke av sin stilling som annensekretær ved den russiske ambassade i Washington D.C. var involvert i avlytting av det amerikanske utenriksdepartement. Han ble avslørt i november av FBI mens han satt med mottagerutstyr et stykke fra bygningen i bydelen Foggy Bottom, og utvist fra USA.
Utvisningen førte til at russerne straks utviste en amerikansk diplomat, Cheri Leberknight, som de sa var blitt knepet på fersk gjerning i spionoppdrag.
Fysiske størrelser og formler i naturfag

Forholdet mellom noen forskjellige måleenheter for ulike fysiske størrelser

Energi:

1 cal = 4,2 J
1 kcal = 4,2 kJ
1 kJ = 0,24 kcal
1 kJ ≈ 0,000278 kWh
1 kWh = 3 600 kJ
1 J = 6,24 mrd. mrd. elektronvolt
Effekt:
1 hk = 735 W
1 kW = 1,36 hk
Hastighet:
1 m/s = 3,6 km/h
1 km/h = 0,28 m/s

Sammenhengen mellom noen ulike fysiske størrelser

1. Sammenhengen mellom strekning, fart og tid
Hvis du vet farten og tiden, og vil regne ut strekningen:
S = v · t
1m = 1m/s · 1s
Hvis du vet strekningen og tiden, og vil regne ut farten:
v = S : t
1m/s = 1m : 1s
Hvis du vet strekningen og farten, og vil regne ut tiden:
t = S : v
1s = 1m : 1m/s
2. Sammenhengen mellom arbeid, kraft og strekning
Hvis du vet kraften og strekningen, og vil regne ut arbeidet:
W = F · S
1J = 1N · 1 m
Hvis du vet arbeidet som er utført og strekningen, og vil regne ut kraften som er brukt:
F = W : S
Hvis du vet arbeidet som er utført og kraften som er brukt, og vil regne ut strekningen:
S = W : F
3. Sammenhengen mellom effekt, arbeid og tid
Hvis du vet arbeidet som er utført og tiden det tok å utføre arbeidet, og vil regne ut effekten:
P = W : t
1W = 1J : 1s

Kilder

Gulbrandsen, Jan Erik og Tanggard, Jan (1999). Forsøk og fakta 10, Natur- og miljøfag for ungdomstrinnet, 1. opplag. N.W. Damm & Søn.
Byposten

Byposten var et kristent tidsskrift utgitt av metodistene i Norge. Bladet ble etablert i 1904 av Thomas Ball Barratt, mens han var prest i metodistkirken.
Tidsskriftet skiftet navn i 1910 til Korsets Seier, som i dag er en førende norsk frikirkelig ukeavis og hovedorgan for Pinsebevegelsen i Norge.
Wen (navn 闻)

Wen (kinesisk: 闻 pinyin: Wén) er et vanlig kinesisk slektsnavn.
Pseudalecia

Utseende

Middelsstore, nokså brede, blanke, metallisk fargede praktbiller. Oversiden er nokså kraftig punktert. Pronotum har en bred, grunn midtfure. Dekkvingene har noen opphøyde lengderibber og er trukket ut til en "stjert" i spissen.

Levevis

Som hos de fleste andre praktbiller utvikler larvene seg i død ved.

Utbredelse

Slekten er utbredt i Brasil.
26. april

Navnedag

Therese/Terese, Thea

Helligdager

Nasjonaldag i Tanzania.
Kampens friluftsbad

Kampens friluftsbad var et badeanlegg på Kampen i Oslo. Anlegget omfattet hovedbygg med inngang, omkledningsanlegg, uoppvarmet svømmebasseng og stupetårn. På folkemunne gikk anlegget under oppnavnet «ishuset», på grunn av den kalde vanntemperaturen.
Kampens friluftsbad ble offisielt åpnet 19. juni 1921. Det ble lagt ned i 1946.
Badet lå på tomten bak Kampen skole. Adressen var Elverumgata 14.
Norgesmesterskapet i orientering 1961

Norgesmesterskapet i orientering 1961 bestod av flere arrangementer som i 1961 kåret norgesmestere i orientering.
Hovedmesterskapet ble arrangert på Årnes 17. september. Kongepokalen ble vunnet av Per Kristiansen.
Slaget ved Nedao

Etterspill

Hunernes dominans over sentrale og østlige Europa ble brutt som følge av slaget. Det er vanskelig å rekonstruere den nøyaktige hendelsesforløpet, men ved tidlig på 460-tallet var hunerriket blitt endelig oppløst ved at gepidene, rugiene, herulene, sveberne og østgoterne hadde gjort seg uavhengige. og til sist ble romerske allierte, foederati. Hunerne, reorganisert under Dengizik, forflyttet seg mot øst hvor de angrep Østromerriket og ble avgjørende beseiret i 469. Etter dette opphørte hunerne å eksistere i europeisk historie.
Maltakonferansen

Maltakonferansen fant sted fra 2. til 3. desember 1989, få uker etter Berlinmurens fall, mellom USAs president George H.W. Bush og Sovjetunionen leder Mikhail Gorbatsjov. Hensikten med møtet var å diskutere de hurtige endringene som skjedde i Europa etter jernteppet ble løftet. USA tilbød Sovjet støtte, og innpass i internasjonale handelsfora, til støtte for perestrojka og glasnost politikken, og i bytte mot kommende reformer i Sovjet. En større nedrustningsavtale ble også diskutert.

Møtet resulterte ikke i noen avtaler, men blir regnet som viktig i forbindelse med Sovjetunionens fall, og la grunnlaget for senere avtaler.  Det fant sted på det sovjetiske cruiseskipet SS Maxim Gorkiy, som lå ankret opp utenfor havnen i Marsaxlokk på Malta.

Møtet var en oppfølger til et møte i New York i desember 1988, hvor blant andre også daværende president Ronald Reagan deltok.
Olympiske rekorder under Sommer-OL 2008

Flere olympiske rekorder ble satt under Sommer-OL 2008 i Beijing:
Hebestola

Utseende

En middelsstor, avlang, gulbrun trebukk.

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i Nord-Amerika (østlige USA).
Zoltan, Hound of Dracula

Handling

Under en militærmanøver i Romania avdekker en gruppe soldater familiegraven til grev Dracula. En soldat åpner en av kistene og finner en hund med en trepinne gjennom brystet. Han drar ut trepinnen, men dermed gjenoppliver han vampyrhunden Zoltan, Draculas egen hund. Hunden dreper soldaten og åpner deretter en annen grav i gravkammeret. Denne inneholder liket til Veidt Smit, Zoltans herre og kryptens opprinnelige eier. Zoltan klarer å fjerne trestaken som er satt gjennom Veids hjertet og dermed blir han også brakt tilbake til et en slags liv. Veid ble opprinnelig gjort til Draculas tjener for 300 år siden.  
Lojaliteten til Dracula leder Veid og Zoltan ut på en reise til Los Angeles for finne sin nye «mester». Den utvalgte viser seg å være det siste, gjenlevende medlemmet av Dracula-slekten: psykologen Mike Drake. Mike har akkurat dratt på campingtur med kone, barn, og deres to schæferhunder. Schmidt og Zoltan følger etter i en begravelsesbil. Fremme ved det stedet som Drake ferierer begynner Schmidt å stirre på Mikes campingbil mens han sender telepatiske beskjeder til Zoltan. Hunden angriper og suger blodet av Mikes hunder for å skape sin egen hær av vampyrhunder. Etterhvert dukker vampyrjegeren Branco opp for å bekjempe de blodtørstige vampyrhundene og dets utsending. Et siste inferno utspiller seg i en øde hytte der Drake og Branco har søkt tilflukt for de angripende «vampyrhundene».

Om filmen

Zoltan fikk lite oppmerksomhet i sin samtid. Den har fått relativ hard medfart av filmsider som BBC Movies og The Video Graveyard.
Den ble ikke vist på norsk kino. Det er heller ikke kjent om den ble utgitt på video i Norge.
EM i turn 1955

Det første europamesterskapet i turn ble arrangert i 1955. I dette mesterskapet var det ingen lagkonkurranse, kun individuelle konkurranser. Kun menn deltok, og mesterskapet ble arrangert i Frankfurt am Main. 
Sovjetunionen dominerte mesterskapet, og fikk de to beste plasseringene sammenlagt, samt til sammen 5 gull i apparatfinalene. Boris Shaklin, som tok til sammen 14 VM-medaljer og 13 OL-medaljer i turn, vant mangekampen.
Myhregården

Myhregården er en bygård i krysset mellom Nygata, Østervåg og Klubbgata og ved Lars Oftedals plass i Stavanger. Eiendommen har matrikkelnummer 355 og omfatter Nygata 20 til 24.
Det var i 1835 et våningshus og et brennevinsbrenneri på eiendommen. Fram til 1900 var det to trehus. Det nederste var i to fulle etasjer og med loft med en ark vendt ut mot Klubbgata. Første etasje ble brukt som butikklokaler. I det øverste huset var det en del slakterboder. Om høsten var en god del kvinner engasjert her i saueslakting.
Dagens bygning ble reist i 1901 i teglstein, og påbygd i 1905-1906 av John G. Myhre. Det var fram til 1966 Stavangers største privateide hus. Regnet en smått og stort hadde huset 120 rom. Myhre drev fargeri i huset (farging av klær og stoffer), og senere et vaskeri.
I år 2000 var det kontorer i tre etasjer og en leilighet på toppen. I 2010 ble det innviet som hotell.

Myhregaarden Hotell

I 2008 ble hotellet åpnet som et boutiquehotell. Det består av 53, rom hvorav seks enkeltrom, 40 dobbeltrom og seks juniorsuiter. Hotellet ligger midt i sentrum av Stavanger. Hvert rom er unikt.

Eiere

De første kjente eieren av tomta var Salve Torgersen Hovland fram til 1830, Ånen Billington i 1830-1832 og Ole Hanssen i 1832-1833.
Den første av seks generasjoner Myhre i Myhregården var Helge Hanssen Myhre, som kjøpte eiendommen i 1833.
Helge Hanssen Myhre var født på Kongsberg om lag 1796 og var sønn av Hans Kristensen Myhre. Han hadde lærebrev fra Skien som farger fra 14. april 1819. Han arbeidet en tid for John Haugvaldstad. Han ble borger i Stavanger 18. februar 1831 som farger. Han døde 31. desember 1873.
Han kjøpte i 1838 også naboeiendommen Prahlehagen sammen med Asser Tollaksen. De stykket denne opp i mindre tomter.
Huset ble i 1966 overtatt av Norges Brannkasse. I 2000 ble huset solgt til selskapet Nygata 24 AS, eid av Svein Kåre Edland.

Eiendommen

Eiendommen lå vest for Skolebekken, og alt avfall fra huset ble i sin tid sendt urenset i elva. Skolebekken ble lagt i rør i 1899. I Skolebekken var det ved Myhregården også en dam. Sør for eiendommen lå Prahlehagen, som midt på 1800-tallet ble delt opp i en rekke eiendommer. Prahlehagen var fra Nygata til Hospitalgata. Vest for eiendommen var det en smal passasje fra Nygata og over til en eiendom i Søragata. I nord lå Mæhlehuset og Jordenholmstredet, der Lars Oftedals plass er nå.
Ved graving på tomten ble det i 1909 under et lag med 1,5 m leire funnet en god del rester av sjødyr og sjøplanter. Ved graving utenfor Myhregården er det også funnet en halvsirkelformet steinsetting (del av en brønn eller en dam?) med ukjent formål.
Eiendommen var skilt ut fra en stor eiendom som fra middelalderen tilhørte Hospitalet i Stavanger. På 1800-tallet ble det betalt 20 øre i året i årlig leie (grunnleie) til Hospitalet for bruksretten.
I Torstrups kart fra 1860-tallet er eiendommen tegnet inn i hovedsak slik den er i dag.
Hyrnevatnet (Svalbard)

Hyrnevatnet er den sørlige av to bredemmede innsjøer like øst for Åsgardfonna og ved foten av Skinfaksebreen, i Ny-Friesland på det nordøstlige Spitsbergen, Svalbard. Sjøene har ikke utløp i elv eller havet. Innsjøen ligger på ca 200 moh. Det andre vannet ligger i nod og heter Folevatnet.
Arealet av sjøen er om lag 3 km², og den er ca 2 km lang i øst-vestlig retning.
Mount Axtell

Mount Axtell er et lavt, men markant fjell 3 kilometer sørøst for Mount Gytt i Pirrit Hills i Antarktis. Det ble plassert på kartet av Ellsworth–Byrd Traverse Party 7. desember 1958 og oppkalt etter William R. Axtell jr. i U.S. Navy som var kokk på Ellsworth-basen i 1958 og som var med på dette laget.
Falsoceraegidion

Utseende

Parmenini er små til middelsstore, tettbygde trebukker, vanligvis brune på farge. Antennene er kraftige og omtrent så lange som kroppen. Dekkvingene er nærmest spindelformede uten markerte skuldre. Beina er korte og kraftige.

Levevis

Ulikt de fleste andre trebukker lever disse artene på bakken, de voksne kan ikke fly. Larvene lever underjordisk på røtter.

Utbredelse

Arten lever på Tasmania.
A Beautiful Noise

A Beautiful Noise er et musikkalbum fra 2009 utgitt av bandet I Love Wynona fra Trondheim. Det var bandets debutalbum.

Forhistorie

I 2001 hadde Frode Sander Øien sluttet i popgruppa Sanderfinger, og begynt å skrive låter til et helt nytt prosjekt. Fire år senere traff han Vigdis Sjelmo, som var trommeslager i Dog & Sky og tidligere hadde vært trommeslager i -phy. Øien og Sjelmo ble enige om å starte et felles bandprosjekt, basert på materialet Øien hadde skrevet. De fikk etter hvert med seg gitaristen Truls Lorentzen, som var Sjelmos bandkamerat fra Dog & Sky, og bassist Ellen Ersfjord, som hadde spilt med Sjelmo i -phy. Deretter begynte det nye bandet å teste ut ideer hos Håkon Gebhardt i hans Das Boot Studio på Dora.
Bandet fikk mye positiv respons på musikken de laget, men debutplata var først klar for utgivelse etter nye fire år.

Tekniske data

Utgivelsen ble spilt inn dels hos Håkon Gebhardt i Das Boot i Trondheim, og dels hos Lars Lien i Larsville i Tydal. Plata ble mikset av bandet og Håkon Gebhardt, mens Lars Lien var ansvarlig for mastering. Lars Lien spilte også bassgitar på spor 2 og 6, og var pianist på alle sporene på plata. Snah fra Motorpsycho bidro med ambience samples. Bandet produserte albumet selv, og alle tekstene var skrevet av Frode Sander Øien.
Etter utallige runder med innspilling, miksing og mastring i Das Boot og i Lars Liens studio Larsville i Tydal, kunne man til slutt endelig sette datoen 11. mai for slippet av plata, som fikk navnet "A Beautiful Noise". Storås Artist Promo Team ble engasjert for å promotere plata, og alt så lovende ut.

Plateselskap

Albumet er gitt ut på MBN, den norske delen av det dansk/norske plateselskapet MBO, med distribusjon på NFD (Nordisk Film Distribusjon). Plata ble gitt ut i juni 2009, og ble i utgangspunktet bare lagt ut for salg på nett, fordi alle MBOs produkter på utgivelsestidspunktet var boikottet av de største, norske platebutikkene.

Feiltrykk

Første hinder utgivelsen møtte var imidlertid at cd-ene som kom tilbake fra trykkeriet i Danmark, manglet spor nummer 5; «Black And White Turn Colours». Dette førte til at utgivelsen måtte utsettes fram til nye cd-er med korrekt innhold var trykt opp, og de feilproduserte CD--ene ble sendt ut som samlerutgaver til interesserte.

Boikott

De nye opptrykkene var rett rundt hjørnet, da nyheten kom 25. mai om at Platekompaniet og Playcom Musikkverket hadde bestemt seg for å boikotte alle produkter fra MBO, som en følge av at MBOs distributør NFD (Nordisk Film Distribusjon) hadde inngått en eksklusiv distribusjonsavtale med Reitangruppen om trønderbandet D.D.E.s nye plate. Dette medførte at kun butikker tilknyttet Reitangruppen, eksempelvis butikker i kjedene REMA 1000, Narvesen og 7-Eleven, ville få muligheten til å selge plata.
For alle MBOs øvrige artister var det usikkerhet om hva som ville skje med kommende utgivelser uten platebutikker å selge i. MBN valgte imidlertid å satse videre på kommende utgivelser som planlagt – dermed ble A Beautiful Noise lansert i Apple Music Store (iTunes) torsdag 4. juni.
Alexander Dennis

Alexander Dennis (tidligere kjent som Transbus International) er en av Storbritannias største bussbyggere.
Alexander Dennis ble startet som Transbus etter sammenslåing av Walter Alexander Coachbuilders og Dennis Chasses, begge eid av Mayflower Group, og Plaxton, eid av Henlys.
Helgeland Museum

Helgeland Museum er en sammenslutning av 18 museer og bygdesamlinger i 18 kommuner på Helgeland. Tanken med museet er å dele på den museumsfaglige kompetansen på Helgeland. Dette gjør at folk med spesiell fagkompetanse jobber for alle museene som er med i samarbeidet. Helgeland Museum har ca. 49 fast ansatte. Administrasjonen holder til i Sjøgata i Mosjøen.
Reggenza Italiana del Carnaro

Bakgrunn

Etter første verdenskrig ble D'Annunzio en talsmann som mente at Italia i Saint-Germain-traktaten og Trianon-traktaten ikke fikk det de tidligere hadde blitt lovet, blant annet Dalmatia og havnebyen Fiume. Det siste skapte store reaksjoner, også lokalt og blant de italienske soldatene som sto i byen, da denne byen med rundt 60 000 innbyggere hadde en etnisk italiensk majoritet på rundt 40 000 venetiansk-talende innbyggere og slik sett stred det mot nasjonalitetsprinsippene i Versaillestraktaten at denne byen ikke ble en del av Italia, men ble gitt til den nye staten Kongeriket Jugoslavia da denne trengte en havneby med jernbanetilknytning.

Militær overtakelse

D'Annunzio ble oppfordret til å lede et opprør, og 12. september 1919 ledet han en irregulær styrke på 2 000 italienske arditi-grupper fra byen og tvang den allierte okkupasjonsstyrken fra USA, Storbritannia og Frankrike til å forlate byen. De håpet at dette skulle medføre at Italia annekterte byen, men Italia iverksatte i stedet en blokade.

Uavhengighet

D'Annunzio erklærte da byen for å være en uavhengig stat med navnet Reggenza Italiana del Carnaro med en konstitusjon som lignet den senere italienske fascistiske konstitusjonen. Samtidig hadde konstitusjonen en rekke liberale islett som lå langt foran sin tid, blant annet innførte den full stemmerett for kvinner. Men de bærende ideologiske elementene var fra syndikalisten Alceste de Ambris med ulike innslag av anarkistiske, syndikalistiske og republikanske idéer.
Han innførte en rekke symboler som romersk hilsen og fascistiske fasces og tittelen il Duce på seg selv, som alle senere ble overtatt av Mussolinis fascistiske styre i Italia. Opprørerne fikk en viss støtte fra elementer innen den italienske marinen som da jageren Espero sluttet seg til D'Annunzios lokale styrke. I tillegg kom det en rekke nasjonalister fra Italia, herunder elitesoldater fra første verdenskrig og hadde både kamptrening og våpenkjennskap.
Han søkte ulike allianser, både blant separatistgrupper på Balkan, og blant nasjonalistiske grupper innen Italia, og planla og propaganderte for en marsj mot Roma og understreket stadig sterkere en arbeiderorientering i politikken, men uten å få tilstrekkelig støtte, heller ikke fra Mussolini som hadde blitt satt på sidelinjen av D'Annunzios handlekraft.

Avvikling

Han måtte gi opp dette forsøket da italienske styrker angrep byen 24. desember, med en styrke på 4 000 veltrente og motiverte soldater. Den italienske marinen startet 26. desember et bombardement av byen fra krysseren Andrea Doria som medførte at D'Annunzio kapitulerte 29. desember 1920 for å spare byen for ytterligere ødeleggelser.
Det ble gitt et generelt amnesti i forbindelse med kapitulasjonen, og D'Annunzio ble igjen i byen i noen dager for å begrave sine døde, før han reiste tilbake til Italia og sitt hjem i Gardone Riviera ved Gardasjøen.
Kawasakis sykdom

Behandling

Behandling med immunglobuliner intravenøst og acetylsalicylsyre har god effekt og kan være livreddende. I noen tilfelle med alvorlig forløp eller liten bedring med intravenøst immunglobulin og acetylsalicylsyre kan cortison og andre cortikosteroider forsøkes. Uveitt/ øyebetennelse krever egen behandling for øyetilstanden.
Siden hjertekomplikasjonene er de mest alvorlige bør behandlingen være et samarbeide mellom barneleger/pediatere og hjertespesialister/kardiologer. Det vil være fordelaktig at de behandlende legene har behandlet mange pasienter med samme sykdom før.
Programvaredefinert radio

Programvaredefinert radio er et radiokommunikasjonssystem der deler av signalbehandlingen blir realisert med programvare. Ofte dreier det seg om funksjoner som tidligere vanligvis har blitt implementert ved hjelp av elekroniske kretser, disse blir her implementert av programmvare på en personlig datamaskin, eller i et innebygd system.
Konseptet innebærer at operasjoner som miksing og filtrering gjøres digitalt i programvare, i tillegg til signalbehandling som deteksjon og modulasjon/demodulasjon osv. Programvaredefinert radio gir langt mer fleksible systemer ettersom radioen kan omprogrammeres til å bruke andre modulasjonsmetoder (bølgeformer) eller frekvensområder.
Programvaredefinert radio blir blant annet brukt i mobiltelefoner, trådløse datanett, digitalt fjernsyn og -radio.
Ljuban

Ljuban (russisk: Любань) er en by i Leningrad oblast i Russland. Den ligger ved elva Tigoda, 85 km sørøst for St. Petersburg. Innbyggertall: 4 616 (folketelling 2002), 5 078 (folketelling 1989).
Bosetningen har vært kjent siden 1400-tallet. Bystatus ble innvilget i 1912. Jernbanen Moskva–St. Petersburg (åpnet som Nikolajbanen i 1851) går gjennom byen. Den viktigste industrivirksomheten i byen er et sagbruk.
Prix Femina

Prix Femina er en fransk litteraturpris som ble opprettet i 1904 av 22 journalister, inkludert en rekke sositetskvinner som Anna de Noailles, i magasinet La Vie heureuse, som en reaksjon på Prix Goncourt. Prisen utdeles årlig av en rent kvinnelig jury første onsdag i november. Blant prisvinnerne finnes Romain Rolland (1905), Georges Bernanos (1929), Antoine de Saint-Exupéry (1931), Marguerite Yourcenar (1968), Jorge Semprún (1969) og Régis Debray (1977).

Liste over vinnere

Det er tre kategorier: Prix Femina, Prix Femina Essai, Prix Femina Étranger (utenlandske romaner).
Huaneng Yuhuan kullkraftverk

Huaneng Yuhuan kullkraftverk er et kullkraftverk i Yuhuan i provinsen Zhejiang i det østlige Kina, og er landets største kullkraftverk målt etter ytelse. Det har en installert produksjonskapasitet på 4 200 MW fordelt på fire turbiner à 1 050 MW hver. Anlegget stod ferdig i 2007 og er blant verdens største kullkraftverk.
Sentralamerikanske og karibiske leker 2014

Sentralamerikanske og karibiske leker 2014. Lekene i 2014 var de tjueandre sentralamerikanske og karibiske leker, de ble arrangert i Veracruz i Mexico i perioden 14. til 30. november 2014. Det var cirka 5 700 utøvere fra trettien nasjoner som deltok i trettini sporter. Cuba ble beste nasjon med 123 gullmedaljer foran Mexico med 115.
Grbavica (film)

Handling

«Esma» lever med sin 12 år gamle datter «Sara» i bydelen Grbavica i Sarajevo. Tilsynelatende har «Saras» far falt i krigen, og «Esma» arbeider på en nattklubb for å forsørge seg og datteren. For å slippe å betale full pris for «Saras» forestående klassetur, må moren bevise at faren var en krigshelt. Dette viser seg imidlertid å være vanskelig for «Esma» og det blir etterhvert tydelig at hun skjuler noe for datteren.
Sammen med klassekameraten «Samir», som også mistet sin far i krigen, begynner «Sara» på egen hånd å lete etter sannheten om faren, og forsøker å få moren til å avsløre sine hemmeligheter. Til slutt oppdager hun den sjokkerende sannheten: «Esma» hørte til de tallrike ofrene for serbiske soldaters systematiske voldtekter av bosniske kvinner, og «Sara» er resultatet av en slik voldtekt.
«Esma», som drives mellom de skrekkelige minnene om voldtekten og kjærligheten til datteren, har i alle år forsøkt å skjule dette for «Sara». Begge må nå lære å leve med sannheten.

Bakgrunn

Grbavica behandler serbernes systematiske massevoldtekter under krigene i Jugoslavia. Disse krigsforbrytelsene er fremdeles et tabutema i Bosnia og Hercegovina.
Regissør Jasmila Žbanić minnet i sin takketale ved filmfestivalen i Berlin 18. februar 2006 på at flere av de ansvarlige for serbernes krigsforbrytelser (deriblant Radovan Karadžić og Ratko Mladić) fremdeles er på frifot.
Zaslon (spetsnazgruppe) i russiske SVR

Zaslon (spetsnazgruppe) i russiske SVR (russisk:Отряд специального назначения «Заслон» — специальное подразделение Службы внешней разведки России), ble opprettet 23. mars 1997.